
     Йирваын кыйсигӧн томдырйи кадсянь на да ӧніяӧдз быд во ме нуӧді луннебӧг. Дерт, гашкӧ, кодкӧ ас войтыр пӧвстын и казявліс да лыддьыліс кутшӧмкӧ ӧтка юкӧнъяс, но некод эз тӧдлы, мыйта гижлі. Помнита, кыдз ӧтка-ӧтка тетрадьяс менам гижӧдъясӧн тӧдлытӧг корсюрӧ пач ломзьӧдӧм вылӧ сгӧдитчисны. Но, шуны нинӧм, ӧд быднога овлӧ, коркӧ весиг татшӧм ногӧн бура уна повесьт да висьт сюжетъясдӧ гортсаяс тӧдлытӧг тшынӧн лэдзлісны. 
     А медводдзаысь вӧр-вакӧд менам тӧдмасьӧмыс квайт арӧссянь на вӧлі, кор Наста бабӧ катӧдліс Дінтыӧдз Йирва ю кузя чери кыйны, а батьӧ, Иван Андреевич, арся кадӧ босьтліс ас угӧддяын вӧравны. Тадзи, надзӧникӧн ме понді ёртасьны да йитчыны удораса вӧр-вакӧд. Шуны кӧ веськыда, он вермы вӧлі пыр гӧгӧрвоны кутшӧмкӧ воясӧн, а нӧшта на тӧдмавны вӧр-васа гусяторъясдӧ, но кӧть боксянь кыдзкӧ вужъясьны, сэтчӧ векджык артмис аслым сяммӧдчыны. Гашкӧ, та помка серти и заводиті гусьӧн пасйыны луннебӧг, медым не вунӧдны быдлунъя лоӧмтор да ассьым кылӧм. А ӧні думайта, и кадыс водзӧ каттьӧ, и менӧ нин пӧрысьлун тшупӧд дӧзмӧдӧ да нӧшта на сыысь и кӧсъя тӧдмӧдны ас коркӧя видзӧдӧм йылысь гижӧдъясӧн. 
1985 во. Май 10 лун. Мотора пыжӧн Мозын ю кузя катім Ыджыд-Яг посёлоксянь (Кослан сиктлы воча) куимӧн: менам бать, Иван Андреевич, да ичӧт вокӧ Андрей Иванович. Груза пыж буксіс быгъя боллясьӧм визув пыр, но нёль час рытын воштӧдчим Слӧбӧда-Яг грездӧ (бать-мамлӧн чужанін). Тайӧ ичӧт деревняын ме быдми ичӧтдырйи Кӧсьта Наста бабӧ дорын, сыысь ми и зургысим пыжӧн сы керка веськыдӧ. Няня-сола бабӧ миянӧс вердіс-удіс, узьтӧдіс, а аскинас, асывводзын ми водзӧ катім Йирва ю кузя ас кыйсян керкаӧдз. 
Май 11 лун. Ыджыд тувсов ва абу на удитӧма вӧлі ойдны вӧрса оланін, и миян удайтчис куим часӧн и пес заптыны, и пусьыны, и лӧвляястӧ лӧсьӧдны, и керка шонтыны, и кӧлуй меститны. Батьӧ да вокӧ петісны ва вылӧ кулӧмъястӧ вӧйтны, а ме кольччи чӧж чучелаястӧ дзоньтавны. Ноксьӧм сайын кильчӧ вылын пукалiгӧн эг и казялы, кыдзи ыджыд ай вурд уйӧма ва кузя ойдӧм вӧраинтi чус матӧдз да пуксьӧма лымъя чульк вылӧ меным воча. Кор аддзи зверӧс, чуйми, а мӧдыс, мӧдарӧ, нимкодясьӧмӧн видзӧдчис, мый ме вӧча. Минута вит гӧгӧр ми чӧв синйим ӧта-мӧднымӧс, а сэсся кор вӧрзьӧдчи, медым нюжӧдны киӧс ружьела, мудер вурд шытӧг уйкнитiс пуяс костi да вошис син улысь. Сӧмын ва визь гыяс тӧдчӧдiсны гӧсьтлысь вӧлӧм. А ме радлi! Ӧд редкӧ позяс со тадзи ныр-нырӧ аддзысьлыны дивӧ кодь вурдкӧд.
2000 во. Юль 2 лун. Слӧбӧда сиктсянь катiм Обрезков Пётр Александровичкӧд мотора пыжӧн Йирва ю кузя ас вӧр керкаӧ (Як-Сукман тыӧдз). Помкаыс вӧлi ӧтик – вӧр сотчӧм. Гӧгӧр кылi тшын дук. Кор нин воштӧдчим местаӧдз, вальялiс тшын да кӧнсюрӧ тыдалiны ыпъялысь биа кольяс. Сё дивӧ! Сьӧдасьӧм сотчӧм вӧр пиын керка сулалӧ дзоньӧн! Ме пышйӧн матыстчи да аддзи, мый биыс кусӧма оланiн гӧгӧринын, кутшӧмкӧ 50-70 см абу воӧма срубӧдз. Сё дивӧ! Муӧдз копыртчи да чӧвтi пернапас Енлы! А ӧд катыдын кыйсян керкаяс вӧлӧмкӧ кодыслӧнкӧ сотчӧмны. Прӧста, гӧгӧрвотӧмтор!
2002 во. Май 15 лун. Коль воккӧд кыйсям нин нёльӧд лун. Шуны кӧ веськыда, чери шедӧ! Кык фляга мыдта нин кыйим. Зэв нин лышкыд да долыд ас пытшкын – унджык кыйдӧсыс сир да кебӧс. Ак! Кыдз ме радейта кебӧстӧ! Меным сьӧмгаыд весьшӧрӧ, кор тайӧ торъя мича еджыд чериыс син водзын!
Май 17 лун. Чӧж лыйӧм бӧрти кыкӧн видлалiм кулӧмъяс, да шедiсны вит ыджыд кебӧс, куим-нёль килограммӧвӧйӧсь. Татшӧм гырысьӧс ме ог помнит!
Май 19 лун. Медводдзаысь кылi ассывводзын кӧкӧйлысь кӧкйӧм. Бура дыр радлi да пыр гижи сьыланкыв. Петiс нин том веж да пондiсны надзӧникӧн корьяссьыны пуяс. Вежис, вежис чужӧмбансӧ вӧрыс да ловзьӧдiс коми мортӧс! Кутшӧм гажа!
Май 20 лун. Тшуким пыжӧн Дiн-ты керкаӧ шойччыштыны. Чай юӧм бӧрти Коль вок лажгысис пӧлать вылӧ узьыштны, а ме пукси ӧшинь дорӧ дорласьны. Другысь син улӧ петкӧдчис берег дорӧ статя, дзормӧм рӧма вӧрса ай кӧр (сюртӧм дерт). Ме здук кежлӧ шӧйӧвоши, а сэсся тэрыба садьмӧдi узьысьӧс. Шуны кӧ, ружьеяс вӧлiны пыжын. Дерт, эськӧ думъясын кыкнаннымлӧн вӧлi яй шедӧдны, но кыдзи? Сэсся виччысьӧмпырысь ляпкӧдчӧмӧн воштӧдчим пыжӧдз… Но, сы костi звер  купайтчыштiс ваын да бӧр берег вылӧ петiс ми вылӧ видзӧдӧмӧн. Мый шуны? Ми чӧв любуйтчим лӧсьыд кӧр вылӧ, кодi здукъяс мысти спӧкӧя лайкӧдiс вӧр пытшкӧ. Жаль, эз вӧв фотоаппарат, но паметьын нэм кежлӧ колис вунлытӧм аддзысьлӧм. 
2004 во. Май 13 лун. Вой кадӧ лымъялiс 10 сантиметра джуджтаӧдз. Швачкӧ вой тӧв. Кӧть и некымын чӧж удайтчис лыйны, чери оз шед.
Май 21 лун. Вӧлисти поводя бурмис. Шондiа. Ваыс тузис 20 сантиметра мыдта. Ветельӧ шедiс 11 килограммӧвӧй сир, а став кыйдӧсыс артмис лагун тыр – куим да джын пуд. Аттьӧ, Йирва мамлы!
Май 25 лун. Ойдiс оланiнӧс, ваыс воис пач вомӧдз, ломтысьны оз нин  позь. Лунтыр «чуняси» жугалӧм моторын. 
Май 26 лун. Ӧнi бипур пестыла ывлаын, джуджыд мыр вылын, кӧнi и пуа сёйӧд. Дерт, позяс катны Дiн-ты керкаӧдз да сэнi олыштны. Но, сьӧлӧмӧ оз кӧсйы, кӧть и джоджыс керка пытшкын ва улын да ыркыд, а овны позьӧ. А нӧшта на, быд асыв орчча ниа пуясӧ волӧны куим вӧрса гулюкъяс. Кургыштасны, окасьыштасны, ворсыштасны да бӧр лэбӧны.  Ӧтчыд на и таръяс пуксьылiсны чус матӧ, кор ме пыжын чери весаси. Буракӧ, медся ёртасьысь – ыджыд ӧтка кутш, кодi быд лун керка весьтi шлывгӧ кытшолӧн  да быттьӧ «чолӧм» меным ыстӧ. 
Май 27 лун. Медводдзаысь казялi косінъясысь медводдза дзоридзъяс – тувсов виж юръяс  мыччысьӧны. Надзӧникӧн и тувсов ва кутiс чинны. Да и Яксукман ты вежис ӧбликсӧ виж коля-баля юръяс гежмисны, кыдз-бадь веж том корйӧн «пасьтасис», сывдӧм йиысь быгзис ва веркӧс…
Май 28 лун. Пӧра и меным гортӧ кывтны. Дасьтi кӧлуй, тэчалi пыжӧ да копыртчи вӧр-валы. Пасибӧ! Мысси кӧдзыд, сӧстӧм ваӧн, пернапасаси. Сывйыштi керка пельӧс да лыдди буркыв. Аддзысьлытӧдз!
Август 20-30 лун. Вӧйтавлi куим кулӧм (гырысь синма - 50×50, 70×70 мм). Дерт, ыджыд надея эг кут, мый «акулаясдӧ» шедӧда, сыысь на и крукъястӧ юн самӧн дас гӧгӧр тэчлi ю кузя. Ӧтикӧ, векджык вӧрын кадсӧ коллялi, а эг ва вылын. Мӧдкӧ, заптi бурдӧдчан турун-кор да вужъяс. Тадзи ме быд во гожӧм помын чукӧрта колана быдмӧг да вотӧс тӧв кежлӧ. Шуам, чай юны – сизим пӧлӧс быдмӧг, а настой («юантор») вылӧ – дас кык пӧлӧс. Сэсся, ты гӧгӧрсӧ ытшкыся пырзьӧм турунысь, ветель тасъяс дзоньтала, пес запта, пу увйысь – вужйысь вӧчӧмторъяс вӧчала, матысса гӧгӧринысь да ты-вискысь лӧп перъя да чукӧрта, да сідз водзӧ. Со татшӧм уджъяс удиті вӧчны дас лунӧн да кык пуд чери кыйны. Зэв дӧвӧль, шойччи сьӧлӧмсянь!
Сентябрь 17-20 лун. Висьмӧм вӧсна куйлі керкаын. Лекарствояс бырисны. Отсаліс маръя моль вужысь юантор.
Сентябрь 21 лун. Асывсянь петі вӧрӧ пас туй кыйны. Паныдаси ӧтка кӧинкӧд, коді пашкурайтіс син водзын лэчӧ пырӧм чукчи. Кыкысь лыйи, но ранитчӧм звер воштӧдчис. Весиг тешкодь лои, мый татшӧм пӧраӧ шӧйтысь кӧинӧс луншӧрын слӧймис аддзывны. Угӧддяӧс гӧгӧртӧм бӧрын керкаӧ воштӧдчи сӧмын рытланьыс вӧрса прӧмысӧн – квайт сьӧла да ӧти чукчи.
Сентябр 23 лун. Лӧвляясӧ вӧлі пырӧма сӧмын ӧти ыджыд ёкыш – кык кило да 120 грамм! Ӧні нин зэв гежӧда татшӧмыс шедлӧ. Пасибӧ Йирвалы! 
Сентябр 24 лун. Быд лун зэрасьӧ. Петалі вӧрӧ, локті кушӧн. Кӧтасьӧм паськӧмӧс пӧрччигӧн лозысь шыр чеччис. Кӧть и серамӧ петліс, но татшӧм тӧдмӧс, кыдз водзнас дедъяс шулӧмны: «Кыйсян кӧлуйын шыр, сідзкӧ  прӧмыстӧг колян!». Сідзкӧ меным пӧра гортӧ. 
2005 во. Май 11 лун. Ӧдва йи пыр воштӧдчи керкаӧдз. Моторыс «Вихрь-30» кӧть и вына, а лэбзьӧдны пыжсӧ оз вермы. Кӧні ойдӧм вӧрпыр писькӧдчи, а кӧні кыскасьӧмӧн, но буракӧ, Ен отсӧгӧн удайтчис мытшӧдъясдӧ венны. А кор нин ломті пач, пыр ляскыси лигышмунӧмысь пӧлать вылӧ. Садьми кык час мысти да вӧлисти кӧлуй пыжысь ректі, а сэсся пусьыны понді. Радлӧмысь, весиг гораа ассьым сьыланкыв Йирва йылысь сьылі! 
***
Май 13 лунӧ тувсов ва ойдіс керкасӧ и быть ковмис эновтны да катны Сьӧд-тыӧ. Узьлі коз горулын. Кыйи кулӧмъясӧ куим пуд чери (сыр. ёді, ёкыш, ком). Шедіс ӧти ёді кык да джын килоа да нӧшта ыджыд сир - дас кык килоа, мукӧд чериыс посньыдикӧсь. Лыйи мешӧк мыдта чӧж, лыдӧн комын гӧгӧр. Сэсся ошйысьны нинӧмӧн. Войын, май 24 лунӧ, матігӧгӧрын шӧйтіс ош, коді ӧтчыд равзыштіс да дыркодь корсюрӧ мургис неылын, а син улӧ эз петкӧдчыв. Но и слава богу!
     Бӧр вуджи ас керкаӧ май 26 лун да июнь 1 лунӧдз нюжӧді шойччан кад. Сэки жӧ и сюмӧдысь вӧчи кык туис да пипуысь вундалі квайт пань. Окотапырысь гижаси да лӧсьӧді кык висьт. Ак! Ме зэв шуда морт! Вӧр-валы поклон!
Октябрь 4 лун. Медводдзаысь угӧддяӧ катӧді ассьым Жучӧ нима понйӧс, кодлы кӧкъямыс тӧлысь нин тырис. Таӧдз некымынысь новлӧдлі гортсянь вӧралігӧн, а ӧні сылӧн медыджыд экзамен – ассьыс сюсьлун петкӧдлыны. Поводдяыс, кӧть и кымӧра вӧлі, но лӧнь. Воддза усьлӧм лым пӧшти дзикӧдз сылі. Нёль кока ёртыткӧд ми кайлім пас туй кузя да  сиалім дас мыдта чукчи да сьӧла. Шуны кӧ, пӧткаыс таво этша чужліс да коланлуныс унджык прӧмышляйтны некутшӧм эз вӧв. Кыдз шуасны: «Мый Ен сетас, и сійӧ бур!».
Октябрь 6 лун.
Асывводзсянь на керкасянь петі вӧрӧ Кутш-ёль йывлань. Водзын Жучӧ жувъялӧ вӧлі да пыр пондіс уръясдӧ увтны. Но мунан туй менӧ водзлань кыскис. Колӧ шуны, мый сотчӧминъяса сорса вӧр вуджигӧн бура уна пӧрласьӧм паныдасьліс, а сідзкӧ сэні оз вермы вӧрса пӧтка овны. Буретш, ӧти увтасінын ме казялі йӧра кок туйяс, а пон кӧнкӧ водзын пондіс бара увтны ур. И сӧмын куті вуджны коз пу тіль, кыдз явнӧ кылі. мый кодкӧ мыш сайын. Бергӧдчылі, но нинӧм эг казяв. Некымын воськов бӧрти бара бергӧді юрӧс да шайпаймуні – ыджыд ош, ёкмыль кодь, бӧр кокъяс вылын сулалӧ! Эг на удит пищаль веськӧдны вӧрса вылӧ, кыдз лапаӧн кучкӧмысь ылӧ на бокӧ вӧралан ружьеӧ лэби. Быть ковмис перйыны лоз ӧшанысь черӧс да пуртӧсысь пуртӧс. Дерт, вӧлі пытшкӧсса повзьӧм, но ырзьӧм да скӧралӧмыс кыкпӧв унджык тӧдчис. Звер быттьӧ ворсӧдчис мекӧд усьласьӧм ногӧн, и равзіс, и сьӧласис, и пӧлясис да нитшкӧн на шыбласис. Буракӧ виччысис и менам повтӧмысь. Черӧн ӧласьӧмӧн ме векджык дорласи гӧгӧр, медым пищальӧс синйыны. Бӧрыннас тшӧкыд понӧльяс горулысь казялі ложасӧ. Ог помнит, кутшӧм чорыд кывъясӧн сёрниті ошкӧд, но сійӧ эттӧс гӧгӧрвоис, мый прӧста ме ог сетчы лоны вермӧмӧн. Паныд сулалӧм регыд помассис, кор ме шыбиті чер-пурт да кок улысь кватиті ружьеӧс. Ош уйкнитіс пуяс сайӧ. Ме на удиті лыйны бӧрсьыс да эг инмы. А сы кості понйӧ, коді ылын увті ур, кылӧма вӧлі лыйӧм шы да клыссяйтӧмӧн воис ме дорӧ. Эськӧ ме и исӧдлі ош кок туйяс, но Жучӧ эз туяв. Да и тешкодьыс тані нинӧмыс эз вӧв, ӧд медводз пон колӧ велӧдны звер дорӧ, а сэсся вӧлисти сыкӧд вӧравны.
    А со мыйысь ош кӧсйис таплявны? Стӧча тӧді, мый матігӧгӧрын узян гу эз вӧв, а сідзкӧ, гашкӧ, коркӧ морт ӧбидитлӧма, шуам, ранитлӧма, либӧ пекляӧ веськавлӧма. Тӧдӧм серти, тайӧ вӧрпаыс зэв лӧг кутысь. Ӧд та пӧраӧ сійӧ виччысьӧ морткӧд паныдасьны да ас гуӧ пыртӧдз асьсӧ кутӧ чӧв.
2006 во. Май 14 лун. Кыйсигӧн Сьӧд тыын берег дорысь дас воськов ылаыась аддзылі хорёкӧс. Эг лый, жаль лоис. Дивӧ босьтіс, редкӧй звер!
Май 15 лун. Любуйтчи, кыдзи ойдӧм камыш пиын ворсӧдчисны кык мой, а сэсся «окасисны» ӧта-мӧдныслысь нырбукъяс нюлыштӧмӧн. Сэсся кыкнанныс пукса ногӧн дыркодь мыссисны. Татшӧм виччысьтӧг аддзанторйыс шемӧсмӧдіс менӧ.
Май 24 лун. Поводдя шоныд. Жаль, лунъяс мысти кутас кульмыны ёді, но меным пӧра кывтны гортӧ. Аддзысьлытӧдз!
2008 во. Май 14 лун. Каті мотора пыжӧн Яксукман ты вис вомӧдз. Ваыс на тузьӧ. Стольнöй йи. Вӧраинсӧ абу на ойдӧма. Керкаöдз писькӧдчыны эг вермы, быть ковмис узьны коз горулын. Кӧдзыд.
Май 15 лун. Лунтыр кыскасьӧмӧн ӧдва-ӧдва воштӧдчи оланінӧ. Бӧрыннас пондіс пушкыны ретов тӧв.  Слава Богу! Рытланьыс зэрмис. Ваыс туӧ син водзын. Колян арся заптӧм пес кыйсьысьяс сотӧмны. Сёр рытӧдз ки помысь кык воропа пилаӧн пилиті пес. Мудзи. Вӧрзьӧді веськыд сойӧс, доймӧмысла эг вермы весиг кружка кыпӧдны. Зырті сывдӧм ош тшӧгйӧн. 
Май 17 лун. Кык лунӧн лыйи 13 чӧж да ӧти дзодзӧг. Чӧсмаси зараваӧн.  Вӧйталі нёль ветель да куим кулӧм. Дзоньталі керка вевт (кык потас).
Май 19 лун. Кыптіс бушков. Гӧгӧр буалӧ да кратшкӧ. Тыдалӧ, кыдзи пӧласьӧны ӧтка-ӧтка пуяс, киссьӧны чальяс да чегласьӧны косьмӧм туган йывъяс. Ывлаыс пемді. Рытъя кадӧ поводдя бурдіс да петіс шонді. Керка гӧгӧрысь чукӧрті дзонь «додь» лӧп да соті бипурын, а пӧимсӧ лӧді ва бачокӧ, кӧні кӧтӧді кучикъяс, кытысь бӧрти понда вурлыны ку тяпияс. Тӧдчӧда,мый "кунва" водзнас дасьтылісны и мыссьыны, и куясдӧ песны. 
Май 20 лун. Куим рыт нин нимкодя видзӧда, кыдзи кык мурквечик лэбалӧны керка дорті, а мӧднога кӧ шуны, койтӧны. Коркӧ том дырйи грекуйті, лыявлі тайӧ лэбачсӧ, кӧть эськӧ вӧралан Правилӧяс вӧсна позьӧ прӧмышляйтны. но ӧні важысянь нин «киӧ оз кыпты». А ӧд, асы, кепысь куш туплялін да качӧдін лэбысь мурквечик водзын, а сійӧ дугӧдчӧ лэбны и сӧмын паръялӧ воздухын ӧти местаын здук мыдта… 
А нӧшта на, неылын позъясисны гозъя «пив» варышъяс, кодъяс зэв нин радейтӧны вӧлі синйыны керка гӧгӧрин, но мукӧд лэбач позъястӧ эз вӧрӧшитны. Кор бипур тшынасьӧ, кӧнкӧ боксянь пивгӧны, а кор чӧвлӧнь, повтӧг лэбалӧны.
Май 23 лун. Бараысь руч гусявліс пыжысь свежӧй чери. Новлӧ еджыд чери (кебӧс, сын), а ёкыш да сир озджык радейт. Тшук кежлӧ кайлі керкаӧдз кӧрзинала, а мудер звер сы кості кыйӧдӧма менӧ да «юксьӧма» кыйдӧсӧн. Сӧмын рыжӧй пашкыр бӧжсӧ и аддзылі. Тайӧ ӧтка пӧрысь ручыс коймӧд во сайын на овмӧдчис  ты помын тшӧкыд мылька козъяинын. Некымынысь эськӧ нин вӧйти аддзывлі, но дзормӧм нырбукыс да вазьӧм синъясыс петкӧдісны сӧмын жалитӧм, да и веськыда кӧ шуны, ачым велӧді быд дырйи сёян колясӧн керка дорӧ. 
2008 во. Октябр 24 лун. Таӧдз, сентябр тӧлысьӧ, сиалі выль пас туй чукчи вылӧ Ыджыд Субач ю пӧлӧн. Кузьтаыс кытшӧн 14 километр. Паныдасьлі ошкӧд – аддзысьлім и торйӧдчим воча кыв шутӧг. Кыдз шуасны – «мирӧн» кольччим.
Октябр 25 лун. Йирваысь лыйлі эськӧ вурд  да, вӧлӧмкӧ, сійӧ меысь мудер вӧлӧма, курччис киӧс тшапкигӧн да уис. Ӧніяӧдз эттӧс уялӧ да серавлӧ менӧ, дуралейӧс. 
Куритчанӧ бырис.  Но удиті гижны висьт  да кывъяс сьылӧмӧ. А крукъясӧн кыйи квайт ком да дас ӧтик налим. Пасибӧ, вӧр-валы! 
2001 во. Май 8 лун. Сывъяси пожӧмкӧд. Юр вылӧ виччысьтӧг уси чаль. Дивӧ босьтіс. Ӧдвакӧ, тайӧ кутшӧмкӧ тӧдмӧс. Ӧд кык час мысти кулӧмъястӧ вӧйталігӧн вит лэбысь дзодзӧгъясысь куимӧс уськӧді кык зарадӧн. 
Май 9 лун. Великӧй Победа лун празднуйті Дін-ты вылын, Миш Вань да Саш пиыскӧд. Зэв бура пукалім, казьтылім пӧль-пӧчӧс да рӧдвужсаясӧс.
Май 11 лун. Поводдя вежсис. Кыптіс  тӧв да лымъяліс. Лун-войӧн гижи джынвыйӧ повесьт. 
Май 18 лун. Катігӧн Сьӧд-тыӧ аддзи петӧм берегысь ошкӧс, коді лажгӧдчӧмӧн колльӧдіс менӧ чукыльӧдз. Ме эськӧ и бергӧді пыжӧс сылань, но звер пыр пышйис. Тайӧ лунӧ кыйи ӧтпыръяӧн бачок чери. Льӧм пу вожысь вӧчалі кык чипсан. 
Май 19 лун. Дін-тыысь асывсӧ лыйи 11 сьӧд чӧж («тюксьӧй»). Вӧлі тӧла, и чӧжъяс виччысисны лыян метьӧ. Сэсся куим юсь лэбины ныр увтіӧ, сӧмын киӧн ӧлышті да шуи: «Бур туй!»
    Да, тувсовъя тӧждъяс быд ловъялӧн ӧткодьӧсь: пемӧс-лэбачлӧн чужтыны выль быдтас, мортлы вӧр-вакӧд йитчӧмӧн ловзьыны…
    Но, быд тувсов кад аслыспӧлӧс, а сідзкӧ кымын на гусятор дзебасінын.
***
      Луннебӧг нуӧдігӧн, дерт, ме сӧмын пасйылі тӧдчанаджык вӧвлӧмторъяс да аддзылӧмъяс.
И зэв жаль, мый частӧджык ме паныдасьлі йӧзкӧд, кодъяслӧн потребительскӧй вежӧр-сям вевтырті вӧр-ва Мамӧс донъялӧм да видзӧм. Кыйсьӧмын кокньыдджык босьтны, курыштны, а не сетны, дорйыны. А тайӧ шусьӧ ӧти кывйӧн – мораль!
    Дерт, позьӧ прӧмышляйтны,  медым кынӧмпӧт пӧткӧдны, семья вердны тырмӧмӧн. Весиг та серти Библияын шуӧма «утолить голод не грех…, и потребность необходимая…»
    Да и помкаыс эм быдкоя, шуам, сиктъясын да деревняясын уджӧн могмӧдӧм пӧшти абу, а сёйны колӧ быдӧнлы. А вӧр-валысь курыштін да вузалін – со и отсӧг кутшӧмкӧ семьялы…
    Прӧста, бӧръявыв кӧсъя юавны, а аски мый ми колям, и кутшӧмӧн вӧр-васӧ ас быдтаслы?
    Думыштлӧ, бур войтыр!
Алексей Вурдов, коми гижысь.

